**FDF’s formål**

Kernen i FDF er fællesskabet, både for børn og voksne. Det at lege, hygge, grine og tale sammen, og at blive mødt med respekt uanset baggrund, alder eller evner. Vi tror at alle har noget at bidrage med til fællesskabet, og det præger den måde, vi er sammen på.

I FDF møder børn og unge engagerede voksne, der har en holdning til livet. Her er voksne med noget på hjerte. FDF bygger på et kristent livssyn, og vi forsøger at formidle de kristne fortællinger og værdier på en måde, der er relevant for moderne børn, unge og voksne. Det er værdier som for eksempel tolerance, tilgivelse og næstekærlighed. Det er dog ikke et krav, at man tror på Gud, for at gå til FDF. Det er vigtigt for os, at der både er plads til tro og tvivl.

Børn og voksne der er en del af Balle FDF skal dog være indstillet på, at næsten hvert møde tager udgangspunkt i de kristne værdier, og morgenandagt er et fast programpunkt på vores sommerlejr. Endvidere har vi et tæt samarbejde med Balle sogn.

I FDF vil vi gerne inspirere børn til at tænke kreativt og bruge fantasien. Gennem leg, rollespil og opfinderi udfordrer vi os selv, og den verden vi lever i. Derudover er friluftsliv den røde tråd hos Balle FDF.

FDF giver et godt afsæt i livet. Mange FDF’ere har fået stærke sociale kompetencer, har lært at tænke ud af boksen, og har sans for at vælge til og fra overfor de vigtige ting i livet. FDF giver børn og unge en ballast og et ståsted at møde verden fra.

**Balle FDF’s værdigrundlag:**

Balle FDF arbejder ud fra FDF forbundets værdigrundlag (se nedenfor), men vi er en kreds fyldt med engagerede voksne, som alle sætter hver deres aftryk på kredsen. Vi er herigennem en unik FDF Kreds, med vore egne tanker om hvad vi mener er det vigtigste i FDF-arbejdet. Vi har derfor udarbejdet vores egen samværspolitik og værdigrundlag, som er de værdier vi tænker ind i alle mødeaftner, lejre og arrangementer.

**Fællesskab –**via de voksnes nærvær i arbejdet med børnene, søger vi at styrke fællesskabet gennem relationsskabelse med det enkelte medlem, skabe rummelighed og accept af alle og skabe venskaber på tværs af skole, alder og køn.

Vi vil have fokus på at styrke børnenes sociale kompetencer bl.a. igennem leg og ved at have fokus på det at samarbejde og hjælpe hinanden på kryds og tværs af alder og køn.

Gennem fællesskabet vil vi bestræbe at give alle gode oplevelser for livet.

**Vi elsker leg** – Igennem kreativitet, sjov, hygge og fantasi, vil vi skabe aktiviteter, der udvikler nysgerrighed på det anderledes og ukendte.

**Frirum – Balle FDF** er frirummet hvor der er plads til at være sig selv, plads til udvikling, plads til afslapning, plads til hygge og plads til at være anderledes. Vi vil bestræbe at skabe stor rummelighed, hvor alle føler sig velkommen, og hjemme.

**Personlig udvikling –**Balle FDF har fokus på at udvikle og udfordre den enkelte. Vi har fokus på at den enkelte skal udvikle sine færdigheder som FDF’er, men også på det personlige plan, hvad end det er selvstændiggørelse, udførelse af enkelte opgaver eller store projekter. Vi tror på, at mennesker udvikler selvstændighed gennem medansvar og medindflydelse. I Balle FDF skal børn og unge have mulighed for at tage stilling, føle medansvar, kunne tale ud og tale for sig og deltage i demokratiske processer.

**Balle FDF’s samværspolitik**

Denne politik beskriver hvordan Balle FDF håndterer samværet i kredsen.

I Balle FDF skaber vi plads til nærvær, inklusiv knus og kram, mellem børn og voksne, vi er ikke ”krammeforskrækkede”.

På vores fælles lejre påstræber vi at drenge og piger sover hver for sig og at der er særskilte toilet og badeforhold for begge køn. Dog vejer det individuelle barn og voksnes personlige grænser og ønsker højest.

Vi har grupper hvor der kun er mandlige eller kvindelige ledere. Børnene vil altid kunne komme til os uanset eget eller lederens køn. Alle ledere og hjælpeledere i Balle FDF har en ren børneattest.

I Balle FDF taler vi ordentligt til hinanden og sørger for, at børnene har det godt sammen og accepterer ikke mobberi. Vi opfordrer til en god tone, hvor der er plads til godt humør og kærligt drilleri. Vi har fokus på at være tolerante, og lærer børnene at sige ”pyt”.

På vores sommerlejr er det muligt for voksne ledere over 18 år samt forældrehjælpere at nyde vin i et begrænset omfang efter børnene er lagt i seng. Beruselse accepteres ikke. Både alkoholindtagning og rygning foregår udenfor børnenes synsvidde. Rygning er henvist til udvalgte områder, både ved kredslokalet og på lejr.

I Balle FDF vil vi altid kontakte forældre hurtigst muligt, hvis der skulle opstå en situation, hvor det vurderes nødvendigt. Vi tror på kommunikation og dialog frem for regelskrivning.

Er der spørgsmål til ovenstående kontakt kredsens formand.

**FDF forbundets værdigrundlag**

**Relationer**

*FDF er et frirum, hvor børn og unge glædes, oplever og vokser i mødet med ledere, der har noget på hjerte*

I FDF tror vi på, at hvert enkelt menneske er skabt med værdi i sig selv, men først i mødet med andre bliver vi hele mennesker. Gode relationer giver modstandskraft og lærer børn og unge at tage ansvar for andre og værdsætte det forpligtende fællesskab. FDF er et frirum fyldt med læring og dannelse, hvor der plads til at være, helt enkelt være til. Her kan man prøve sig selv af og finde ud af, at man duer til noget. Relationer i FDF betyder, at frivillige ledere tager ansvar for mødet og har blik for fællesskabet. I FDF har det værdi, at lederen sætter sig selv i spil i mødet med børn og unge.

**Tro**

*FDF skaber plads til tro og samtale om de store spørgsmål i livet, på et folkekirkeligt grundlag*

I FDF tror vi på, at mennesker har brug for at kende deres ståsted i mødet med en mangfoldig verden. I FDF har børn, unge og voksne et sted, hvor de sammen kan tale om tro og tvivl, uden at svaret er givet på forhånd. Her møder børn og unge voksne, der tør sætte deres egen tro i spil og er klar til at fortælle om Gud og lytte til andres erfaringer. Tro i FDF betyder, at vi gør kristendommen konkret og vedkommende gennem fortællinger og leg, sang og musik, samtale og handling. Vi gør dørtrinnet til folkekirken lavere og minder samtidig folkekirken om ansvaret for børn og unge.

**Leg**

*I FDF bliver verden større, når vi gennem leg og udfordringer lærer at indgå i forpligtende fællesskaber*

I FDF tror vi på, at leg fremmer vigtige egenskaber som nysgerrighed, kreativitet, mod, fantasi, respekt, glæde, spontanitet og ansvar. Egenskaber, vi har brug for som mennesker, men som ikke kan måles på en skala. I FDF leger vi os til færdigheder – i friluftsliv, når vi spiller musik, eller når vi konkurrerer mod hinanden for sjov og for at prøve os selv af. I FDF arbejder vi for, at børn oplever legens frie væsen, hvor vi leger på tværs af alder og gennem legen etablerer et fællesskab. Leg i FDF betyder, at voksne tager del i legen og leger med - bare fordi det er sjovt.

**Samfundsengagement**

*FDF skaber ansvarlige, demokratiske og deltagende medborgere, der engagerer sig i den verden, vi lever i*

I FDF tror vi på, at verden har brug for mennesker, der tager del i og ikke blot iagttager livet. Børn og unge inspireres til at anvende jordens ressourcer intelligent og bæredygtigt. FDF bidrager til demokratisk dannelse, når børn og unge får medindflydelse og ansvar, der udvikler deres selvstændighed og engagement. Samfundsengagement i FDF betyder, at der er kort vej til handling, også hvis man er ung og har en god ide. Som frivillige arbejder vi for at gøre en forskel for andre, både i det nære, når vi bidrager lokalt, og når vi gennem internationalt samarbejde får et større udsyn.